b"\n_START_ARTICLE_\nMunti\xc4\x87\n_START_SECTION_\nZemljopis\n_START_PARAGRAPH_\nNaselje 9km sjeveroisto\xc4\x8dno od Pule, neko\xc4\x87 u sastavu op\xc4\x87ine Mar\xc4\x8dana, danas op\xc4\x87ine Li\xc5\xbenjan. Iako strukturalno i logisti\xc4\x8dki \xc4\x8ditavo vrijeme vezano uz grad Pulu (po\xc5\xa1t.br., osn.\xc5\xa1kola od V.raz.osn. i sl.). Nalazi se na uzvisini koja dominira jugozap. Pulj\xc5\xa1tinom, izme\xc4\x91u obli\xc5\xbenje Valture i Loborike, podalje od dana\xc5\xa1njih gl. puteva i nedaleko (2,5km) od Pulske zra\xc5\xbene luke. Isto\xc4\x8dno od Munti\xc4\x87a, prema Valturi, nalazi se predrimsko arheolo\xc5\xa1ko nalazi\xc5\xa1te Nezakcij te uvala Budava. _NEWLINE_Prema tradicionalnoj znamenitosti istarskoga sela, Munti\xc4\x87 se tako\xc4\x91er kao naselje dijeli na kvartovske \xc4\x8destice (naj\xc4\x8de\xc5\xa1\xc4\x87e prema obiteljskim skupinama), pa tako npr. imamo dijelove naselja s nazivima; Brov, Zvoni\xc4\x87i, Placa, Barelini, \xc5\xa0kabini, Markolovi, Krnjeli, \xc4\x8cali\xc4\x87i i sl.\n_START_SECTION_\nStanovni\xc5\xa1tvo\n_START_PARAGRAPH_\nStanovnici uglavnom rade u obli\xc5\xbenjoj Puli, iako naselje i dalje njeguje poljoprivrednu tradiciju, poglavito vinogradarstvo i maslinarstvo. Zadnjih se desetak godina u M. razvija i turizam u obliku ruralnoga smje\xc5\xa1taja s lokalnom ponudom. Poradi blizine grada Pule te perioda industrijalizacije, na \xc5\xbealost naselje danas ima iznimno malo izvornih ku\xc4\x87a u tradicionalnome istarskom stilu.\n_START_SECTION_\nPovijest\n_START_PARAGRAPH_\nPodru\xc4\x8dje je bilo nastanjeno ve\xc4\x87 u prapovijesti (gradine u okolici Nezakcija i Loborike) te u rim. doba (ladanjske rim. vile u dana\xc5\xa1njim Radekima, na Stanciji Wasserman ili Vasimovoj stanciji, kako ju nazivaju mje\xc5\xa1tani). Smatra se kako je mjesto nastalo na podru\xc4\x8dju na kojemu je zasjedala rimska legija koja je u I.st.pr.Kr. osvajala histarsku glavnu gradinu Nezakcij, po nazivu Sors Rumeianum (Rumejarum), Rumianum ili 'Rumiarum', naziv koji jo\xc5\xa1 danas ve\xc5\xbee uz najve\xc4\x87u munti\xc4\x87ku lokvu (baru) - Runjan. _NEWLINE_Naselje se jo\xc5\xa1 spominje nekoliko puta, sve do zna\xc4\x8dajnijih izvoria iz 1028.god., kao dio feud. posjeda koji je pripadao pulskoj biskupiji, dok kasnije cesijom pripada akvilejskom patrijarhu. Zbog kuge i ratova do XVI.st. je napu\xc5\xa1teno, kao i ve\xc4\x87ina okolnih sela i zaselaka u ju\xc5\xbenoj Pulj\xc5\xa1tini. Tijekom XVI.st. hrvatske izbjeglice pred Osmanlijama iz Dalmacije u nekoliko su valova (1530., 1579., 1583., 1588.) naseljavane u mjesto, tada u vlasni\xc5\xa1tvu Girolama Barbariga; novo je naselje nazvano M. (do XVII.st. u vrelima se naziva Montecchio sive Rumian). _NEWLINE_\xc5\xbdupna crkva Sv.Jeronima, jednobrodna s preslicom na pro\xc4\x8delju, spominje se kroz radove rekonstrukcije ve\xc4\x87 u XIV.st., iako crkvica se\xc5\xbee u XII.st.; ima jedno zvono iz 1396., lijevano u Veneciji (ljevaonica Marco Vendramo). U unutra\xc5\xa1njosti crkve vrijedan je goti\xc4\x8dki svod s lukovima, barokni tabernakul s natpisom Hic est corpus X i, te slika A.Samasse Majka Bo\xc5\xbeja sa svecima iz 1827. Crkvica je neko\xc4\x87 imala vrijedne goti\xc4\x8dke liturgijske elemente, od oltara do ru\xc4\x8dno izra\xc4\x91enih klupa, prikaza kri\xc5\xbenoga puta, do raznih kamenih plo\xc4\x8da sa starogoti\xc4\x8dkim i glagoljskim natpisima kojima se vi\xc5\xa1e ne zna traga. Isto tako, neko\xc4\x87 je obilovala freskama (zadnjih 60-tak god. prikrivenima zidnom bojom) tipi\xc4\x8dnih goti\xc4\x8dkih prikaza plavoga svoda sa \xc5\xbeutim zvjezdanim nebom, pa do bogatih prikaza svetaca smje\xc5\xa1tenih iza oltara, koji su na\xc5\xbealost devastirani u zadnjoj nestru\xc4\x8dnoj rekonstrukciji (bez prisustva restauratorskog zavoda). _NEWLINE_Nekada\xc5\xa1njoj munti\xc4\x87koj \xc5\xbeupi (danas zajedni\xc4\x8dkoj \xc5\xbeupi s Valturom) pripada i stara goti\xc4\x8dka crkva Bla\xc5\xbeene Djevice Marije (Sv.Marije od Kostanji, Kostanjice) iz 1197., kod dana\xc5\xa1njeg naselja Drage, izme\xc4\x91u Valture i Munti\xc4\x87a, gdje su mje\xc5\xa1tani Munti\xc4\x87a sve do nedavnih godina odr\xc5\xbeavali tradicionalne godi\xc5\xa1nje procesije. Crkveno zvono crkve datira iz 1454.god. (ljevaonica Johanes Delton). Crkva je nekada nosila naziv Sv. Germana, kako se nalazi na veoma va\xc5\xbenom anti\xc4\x8dkom putu koji je neko\xc4\x87 Nezakcij povezivao s Pulom, na mjestu gdje je Sv.Germanu prema predaji 284. obrubljena glava. Na crkvici se jo\xc5\xa1 danas nalazi stari goti\xc4\x8dki natpis iz XIV. stolje\xc4\x87a.\n_START_SECTION_\nKultura\n_START_PARAGRAPH_\nMunti\xc4\x87 je naselje s dugogodi\xc5\xa1njom glazbenom predajom istarskih kantadura, od kojih postoji bogati opus u arhivi Radio Pule koji je prikupio R. Perni\xc4\x87. Kroz munti\xc4\x87ku tradiciju pjeva i svira\xc4\x8da istarskoga melosa poglavito izdvajamo imena kao; Angelo Goldin i Mario Rade\xc5\xa1i\xc4\x87 (star.), Vilim \xc5\xa0kufli\xc4\x87, Pere te Ive \xc5\xa0kufli\xc4\x87 (brico).\n_START_SECTION_\n\xc5\xa0port\n_START_PARAGRAPH_\nU Munti\xc4\x87u od 1976., djeluje nogometni klub NK Munti\xc4\x87. Do nedavno je bilo veoma aktivno i bo\xc4\x87ali\xc5\xa1te (zog ud'burel, burele) koje na\xc5\xbealost danas vi\xc5\xa1e nema \xc4\x8dlanova."